רדיוהד

1992 - 1995: השנים הראשונות

הלהקה הוקמה ב-1989 באוקספורד, בריטניה, וניגנה בעיקר בריטפופ, אשר התפתח במהלך שנות השמונים והושפע מהגלאם רוק ומהפאנק רוק. לפני ששינו את השם ל-"Radiohead", שם הלהקה היה "On a Friday" (ביום שישי), מכיוון שזה היה היום היחיד שבו היו יכולים להתאמן. הלהקה לא זכתה להתייחסות מיוחדת עד ששירה "Creep" הפך ללהיט בינלאומי והכניס את הלהקה לתודעה הציבורית (ואת אלבומה הראשון, "Pablo Honey", למצעדים), זאת בעזרת יואב קוטנר, שזמן קצר לאחר הוצאת הסינגל, השמיע אותו רבות ברדיו. בעקבות ההצלחה בישראל הוזמנו רדיוהד להופיע במועדון הרוקסן, שם הופיעו 3 הופעות, בין הראשונות שלהם מחוץ לאנגליה. באחת מן ההופעות הכיר הגיטריסט ג'וני גרינווד את אשתו לעתיד - האמנית הישראלית שרונה (שין) קטן. במהלך ההופעות רדיוהד הקדישו שירים לצוות הישראלי, גלי צה"ל, מעריצים ישראלים ועוד.
ב-1995 הקליטה והוציאה לאור הלהקה את אלבומה השני, "The Bends", שהכיל חומר מגוון ומגובש יותר מן האלבום הראשון. רדיוהד התנתקו באלבום זה מהפופ המסחרי, שהשפיע על אלבומם הראשון, וגיבשו סגנון "אלטרנטיבי" וניסיוני יותר. כבר אז החלה הלהקה לבסס מעמד מסוים ולצבור פופולריות. האלבום נהנה מנתוני מכירות מצוינים בבריטניה, אולם ההצלחה המסחרית הבולטת של הלהקה בארצות הברית ובעולם הגיעה לשיאה רק בסוף שנות ה-90.

1997 - 1998: פריצה למיינסטרים

ב-1997 הוציאה הלהקה את אלבומה "OK Computer", שהיה לאחד מאלבומי הרוק הבולטים של העשור, והוכרז על ידי מגזינים רבים כאלבום הטוב ביותר של שנות ה-90 ובכלל. "OK Computer" שילב לראשונה רוק מלודי עם אלמנטים של מוזיקה אלקטרונית (סאמפלים, קולות ממוחשבים ואפקטים). האלבום התקבל בהתלהבות הן על ידי הקהל והן על ידי המבקרים, ונמכר עד היום במיליוני עותקים ברחבי העולם.

1999 - 2000: משבר

הלהקה יצאה לסיבוב הופעות עולמי, שנקרא "Against Demons", לקידום אלבומה החדש. מסע ההופעות, אשר נמשך כמעט שנה (בין אמצע 1997 לאמצע 1998), גרם לסכסוכים בין חברי הלהקה בעקבות עייפות ושחיקה ולתחושה של אובדן דרך ואובדן השראה. בשנת 1999, יצא סרט תיעודי של הלהקה בשם "Meeting People Is Easy". הסרט תיעד, מלבד את הופעות הלהקה, את תהליך השחיקה שלה אל מול ההצלחה הפתאומית של "OK Computer" והחשיפה התקשורתית שזכו לה עקב כך. במאי הסרט, גראנט ג'י, היה גם הבמאי של הקליפ של "No Surprises", אחד הסינגלים מהאלבום. עם תום סיבוב ההופעות, סבל תום יורק, סולן הלהקה והכותב העיקרי, ממחסום כתיבה - דבר שעיכב את המשך היצירה של הלהקה. לאחר שהתגבר על דיכאון, חזרו חברי הלהקה לאולפן ההקלטות על מנת לעבוד על חומרים לאלבומיהם הבאים.

2000 - 2001: שינויים בסגנון המוזיקלי

לאחר שמיצו את העיסוק ברוק האלטרנטיבי ה"מסורתי" שניגנו עד אז, הלהקה החלה להרחיב את התנסותה על ידי שימוש בכלים אלקטרוניים ובאפקטים ממוחשבים למיניהם והעמיקה במחוזות האלטרנטיביים. בסוף שנת 2000 הפתיעה רדיוהד את עולם המוזיקה כשהוציאה אלבום שמהווה דגל במהפכת הפיוז'ן בין הרוק והאלקטרוניקה, אלבום שפרץ את גבולות ההגדרה של הרוק הפופולרי וכן שבר שיאי מכירות. האלבום, "Kid A", היה המצאה סגנונית מפתיעה, שבה הצליחה הלהקה לשלב בין סגנונות בצורה שלא נעשתה בעבר. התגובות לשינוי במוזיקה של הלהקה בתקשורת ועל ידי המעריצים, היו אמביוולנטיות; בעוד שהיו מבקרים ומאזינים שהתקשו לעכל את ההתרחקות הדרסטית מאופי הצליל שהיה מזוהה עם הלהקה, וטענו כי רדיוהד הרחיקה לכת בניסיונותיה לחדש, היו מי שקיבלו בחום את הצליל הייחודי שאימצה לעצמה והיללו את האלבום כיצירת מופת נוספת.
בתקופת העבודה על "Kid A" הקליטה הלהקה מספר רב של שירים נוספים. תחילה תוכנן להוציא את מרבית השירים באלבום כפול, אך לבסוף הוחלט לחלקם לשני אלבומים (חומרים נוספים יצאו מאוחר יותר כבי סייד). ב-2001, שמונה חודשים בלבד לאחר צאת אלבומם הקודם, הוציאה הלהקה את "Amnesiac", שרוב שיריו הוקלטו במקביל לזמן ההקלטות של Kid A. האלבום כלל חומרים שונים בעלי גיוון סגנוני רב: לצד שירים סטנדרטיים בעיבודי פסנתר או גיטרה, נכללו באלבום יצירות אלקטרוניות ואקספרימנטליות "קיצוניות" יותר באופיין. אלבום זה היה שנוי במחלוקת אף יותר מקודמו אך זכה להצלחה מסחרית דומה, וקהל המעריצים של הלהקה המשיך להתרחב.

2003 - 2007

בשנת 2003 הוציאה הלהקה את האלבום "Hail to the Thief", שהציג חזרה מסוימת לעידן הרוק והמוזיקה האקוסטית של הלהקה, לצד המשך שימוש בעיבודים ניסיוניים ובאלקטרוניקה. לאחר סיבוב הופעות ממושך באירופה ומסביב לעולם, החליטו חברי הלהקה לצאת להפסקה של שנה של מנוחה מפעילות משותפת, ובינתיים יצרו אלבומי סולו, הופיעו בנפרד והשתתפו בפרויקטים שונים. ב-2005 חזרו חברי הלהקה לאולפנים כדי לעבוד על אלבומם הבא. הלהקה מיצתה את חוזה ההקלטות שלה עם חברת EMI לאחר שחרור אלבומה השישי, ובאותה תקופה לא הייתה חתומה באף חברת הקלטות.
ב-10 באוקטובר 2007 יצא לאור האלבום "In Rainbows" במהדורה דיגיטלית. הלהקה בחרה להוציא את האלבום באופן עצמאי, תחילה ללא תמיכה של חברת תקליטים כלשהי. דרך שיווק האלבום הייתה ייחודית - הוא הוצע להורדה בלעדית באתר הלהקה, במחיר שהיה נתון לבחירת הקונה. החל מדצמבר של אותה שנה הוא הוצע למכירה גם כמוצר פיזי, במארז מפואר המכיל את האלבום וקטעי בונוס שלא מוצעים להורדה, ועוד 2 תקליטי 12 אינץ'. מאז ה-31 בדצמבר 2007 האלבום מוצע למכירה גם בחנויות המוזיקה, תחת הלייבל העצמאי XL Recordings. בטקס פרסי גראמי שנערך בפברואר 2009 זכה האלבום בפרס בקטגוריית האלבום האלטרנטיבי הטוב ביותר.

2011

ב-18 בפברואר 2011 יצא לאור האלבום השמיני של רדיוהד "The King of Limbs".
האלבום ניתן להורדה בתשלום ב־18 בפברואר 2011 בפורמט MP3 או WAV, ולווה בהוצאה פיזית ב־28 במרץ 2011, וב"גרסת עיתון" מיוחדת ב־9 במאי.
ב־14 בפברואר 2011, הכריזה הלהקה באתר האינטרנט שלה על שמו של האלבום החדש, וכי הוא יצא לאור ב־19 בפברואר. ב־18 בפברואר, יום לפני השחרור המיועד, פירסמה הלהקה וידאו קליפ לסינגל הראשון של האלבום, "Lotus Flower". לאחר מכן, האלבום ניתן להורדה דרך אתר הלהקה.
בשנת 2012 יצאה הלהקה לסיבוב הופעות עולמי. באמצע יוני אמורה הייתה להתקיים ההופעה האחרונה בסיבוב ההופעות ביבשת אמריקה, בעיר טורונטו שבקנדה ולאחר הפסקה של שבועיים אמור היה להתחיל סיבוב ההופעות באירופה. שעות ספורות לפני תחילת ההופעה, קרסה הבמה. מספר אנשי צוות נפצעו וטכנאי התופים, סקוט ג'ונסון, נהרג. ההופעה בוטלה ושבע ההופעות הראשונות של הסיבוב האירופאי נדחו במספר חודשים.

2016

ב־8 במאי 2016 יצא לאור האלבום התשיעי של רדיוהד "A Moon Shaped Pool" אשר שילב בתוכו גם שירים חדשים שהוקלטו לקראת צאת האלבום וגם שירים ישנים של הלהקה אשר עובדו והוקלטו לגרסאות סטודיו (לדוגמה השיר "True Love Waits" אשר נוגן בפעם הראשונה בהופעה שלהם ב־2001 בעיבוד אקוסטי)

רדיוהד וישראל

גיטריסט הלהקה, ג'וני גרינווד (Jonny Greenwood), נשוי לאמנית ישראלית בשם שרונה (שין) קטן. הזוג הכיר בסיבוב ההופעות הראשון של הלהקה בישראל באפריל 1993, ולהם שלושה ילדים משותפים.
רדיוהד ביקרה בישראל ב-1993 לשלוש הופעות במועדון הרוקסן בתל אביב (סיבוב ההופעות הראשון שלהם מחוץ לאנגליה), ואף השתתפה בתוכנית הטלוויזיה לנוער, "תוסס". בשנת 1995 הופיעה הלהקה באצטדיון רמת-גן כלהקת החימום של אר.אי.אם. בשנת 2000 הופיעו רדיוהד בישראל במסגרת בסיבוב ההופעות שבין שני אלבומיה האייקונים של הלהקה, "Ok Computer" ו-"Kid A".
רדיוהד הופיעה בישראל פעם נוספת ב-19 ביולי 2017 בפארק הירקון, במופע שמנה כ-47,000 צופים, כך ציין תום יורק במהלך המופע. הופעה זו התרחשה חרף הלחצים מצד רוג'ר ווטרס ואמנים אחרים החברים ב-BDS (תנועת החרם נגד ישראל) שניסו לשכנע את להקת רדיו הד לבטל את הופעתם בישראל.
לסיבוב ההופעות האמריקאי ב-2017, נבחרו האמנים הישראלים דודו טסה והכוויתים כמופע החימום של הלהקה. גרינווד אף ניגן באחד מאלבומיו של טסה בעבר.

עבודת סולו

ג'וני גרינווד, הגיטריסט המוביל בלהקה, הוציא ב-2003 את אלבום הסולו הראשון שלו, בשם "Bodysong". האלבום הוא הפסקול המוזיקלי לסרט באותו השם. כמו כן, גרינווד הלחין גם את הפסקול לסרט "זה ייגמר בדם", שיצא בסוף שנת 2007. על הפסקול "There Will Be Blood", זכה גרינווד בפרס בחירת המבקרים האמריקאי. בנוסף היה מועמד הפסקול לפרס גראמי בקטגוריית "הפסקול הטוב ביותר עבור סרט, הפקה טלוויזיונית או מדיה ויזואלית" בטקס הגראמי ה-51.
תום יורק, סולן הלהקה, הוציא ביולי 2006 אלבום סולו בשם "The Eraser", שהורכב משירים אלקטרוניים שהלחין במחשב הנייד שלו. בשנת 2010, גיבש מספר חברים, ביניהם פלי, בסיסט להקת רד הוט צ'ילי פפרס ונייג'ל גודריץ' שהפיק את אלבומי רדיוהד, על מנת לנגן את אלבום הסולו שלו בלייב. ההרכב שניגן בתחילה את שירי אלבום הסולו ושירים של רדיוהד, התגבש לכדי להקת אטומס פור פיס וב-25 בפברואר 2013 הוציאה לאור הלהקה את אלבומה הראשון, "Amok".
פיל סלוואי, המתופף של הלהקה, הוציא באוגוסט 2010 את אלבום הסולו הראשון שלו, בשם "Familial".
אלבומו השני, "Weatherhouse", יצא ב-7 באוקטובר 2014.